b'\n_START_ARTICLE_\nBiserica Cuvioasa Parascheva din T\xc3\xa2rgu Frumos\n_START_SECTION_\nVechimea localit\xc4\x83\xc8\x9bii\n_START_PARAGRAPH_\nLocalitatea T\xc3\xa2rgu Frumos este atestat\xc4\x83 documentar pentru prima dat\xc4\x83 \xc3\xaentr-un document din 5 octombrie 1448, c\xc3\xa2nd Petru al II-lea, fiul lui Alexandru cel Bun, a d\xc4\x83ruit M\xc4\x83n\xc4\x83stirii \xe2\x80\x9eSf. Nicolae\xe2\x80\x9d din Probota (Poiana Siretului) cear\xc4\x83 de la T\xc3\xa2rgu Frumos. \xc3\x8en secolul al XV-lea, exist\xc4\x83 \xc8\x99i alte atest\xc4\x83ri documentare din anii 1449, 1450, 1453, 1454, 1466. \xc3\x8en anul 1466, s-a \xc3\xaenregistrat aceea\xc8\x99i danie pentru m\xc4\x83n\xc4\x83stirea din Poiana Siretului, \xc3\xaent\xc4\x83rit\xc4\x83 de domnitorul \xc8\x98tefan cel Mare (1457-1504)._NEWLINE_Fiind plasat la punctul de \xc3\xaent\xc3\xa2lnire a cinci \xc8\x9binuturi, \xc3\xaen drumul po\xc8\x99telor domne\xc8\x99ti \xc8\x99i pe traseul mai multor drumuri comerciale, localitatea T\xc3\xa2rgu Frumos a fost p\xc3\xa2n\xc4\x83 \xc3\xaen 1834 localitatea de re\xc8\x99edin\xc8\x9b\xc4\x83 a \xc8\x9ainutului C\xc3\xa2rlig\xc4\x83tura. Din documentele \xc3\xaentocmite \xc3\xaen cancelarie sau \xc3\xaensemn\xc4\x83rile c\xc4\x83l\xc4\x83torilor str\xc4\x83ini rezult\xc4\x83 faptul c\xc4\x83 localitatea avea tradi\xc8\x9bie, utiliza sigiliu propriu \xc8\x99i beneficia de o bun\xc4\x83 organizare._NEWLINE_\xc3\x8en T\xc3\xa2rgu Frumos exista \xc3\xaen secolul al XVI-lea o curte domneasc\xc4\x83, ale c\xc4\x83rei ziduri, l\xc3\xa2ng\xc4\x83 biseric\xc4\x83, se mai vedeau \xc3\xaen secolul al XVIII-lea.  \xc3\x8en lucrarea sa monografic\xc4\x83 Descriptio Moldaviae (scris\xc4\x83 \xc3\xaen perioada 1714-1716), c\xc4\x83rturarul Dimitrie Cantemir, fost domnitor al Moldovei (1693, 1710-1711), men\xc8\x9biona c\xc4\x83 T\xc3\xa2rgul Frumos este "un t\xc3\xa2rgu\xc8\x99or destul de frumos, cu un palat domnesc din piatr\xc4\x83, peste care este pus un p\xc3\xa2rc\xc4\x83lab".\n_START_SECTION_\nCtitorirea bisericii\n_START_PARAGRAPH_\nCercet\xc4\x83rile arheologice efectuate \xc3\xaen 1994 au dus la descoperirea a \xc8\x99apte schelete \xc3\xaen funda\xc8\x9bia l\xc4\x83ca\xc8\x99ului de cult. L\xc3\xa2ng\xc4\x83 schelete au fost descoperite \xc8\x99ase monede de argint. La un schelet t\xc4\x83iat de funda\xc8\x9bia pridvorului s-a descoperit o moned\xc4\x83 din vremea lui Bogdan al III-lea (1504-1517), ceea ce demonstreaz\xc4\x83 c\xc4\x83 lucr\xc4\x83rile de construc\xc8\x9bie ale bisericii au avut loc dup\xc4\x83 \xc3\xaenmorm\xc3\xa2ntarea respectiv\xc4\x83. \xc3\x8en mormintele din apropiere s-au descoperit pietre \xc8\x99i urme de mortar, precum \xc8\x99i trei monede din vremea regelui ungar Matia Corvin (o moned\xc4\x83 perforat\xc4\x83 din 1488, un denar perforat b\xc4\x83tut \xc3\xaentre anii 1472 \xc8\x99i 1485, precum \xc8\x99i o alt\xc4\x83 moned\xc4\x83 neperforat\xc4\x83 din aceea\xc8\x99i perioad\xc4\x83), ceea ce indic\xc4\x83 ridicarea unui l\xc4\x83ca\xc8\x99 de cult \xc3\xaenainte de aceste \xc3\xaenhum\xc4\x83ri. \xc3\x8en alte morminte s-au g\xc4\x83sit o moned\xc4\x83 turceasc\xc4\x83 din secolul al XVI-lea \xc8\x99i o alta emis\xc4\x83 de Ferdinand I \xc3\xaen 1546. Informa\xc8\x9biile ob\xc8\x9binute au dus la formularea unei ipoteze asupra existen\xc8\x9bei unei biserici mai vechi pe locul celei actuale. _NEWLINE_Biserica \xe2\x80\x9eCuvioasa Parascheva\xe2\x80\x9d din T\xc3\xa2rgu Frumos a fost ctitorit\xc4\x83 de domnitorul Petru Rare\xc8\x99 (1527-1538, 1541-1546) \xc3\xaen jurul anului 1541. L\xc4\x83ca\xc8\x99ul de cult este cunoscut \xc8\x99i sub denumirea de \xe2\x80\x9eBiserica Domneasc\xc4\x83\xe2\x80\x9d, fiind cea mai veche construc\xc8\x9bie din localitate. Anul construc\xc8\x9biei nu este cunoscut, pisania bisericii fiind probabil distrus\xc4\x83 sau doar ascuns\xc4\x83 la construirea \xc3\xaen secolul al XVIII-lea a turnului clopotni\xc8\x9b\xc4\x83 de deasupra pridvorului._NEWLINE_Men\xc8\x9biunea clar\xc4\x83 a ctitorului este f\xc4\x83cut\xc4\x83 \xc3\xaen dou\xc4\x83 pomelnice ale bisericii. Cel mai vechi dintre ele dateaz\xc4\x83 din perioada imediat urm\xc4\x83toare construirii l\xc4\x83ca\xc8\x99ului de cult, fiind pictat \xc3\xaen altar cu slove ro\xc8\x99ii; acest polenic este ast\xc4\x83zi grav deteriorat \xc8\x99i imposibil de descifrat. O fotografie a sa, \xc3\xaempreun\xc4\x83 cu o transcriere a textului, a fost publicat\xc4\x83 de Gheorghe Bal\xc8\x99 \xc3\xaen 1928.  Al doilea pomelnic a fost pictat pe lemn la 1815, \xc3\xaen perioada domniei lui Scarlat Callimachi (1806, 1807-1810 \xc8\x99i 1812-1819); el se mai afla \xc3\xaen biseric\xc4\x83 la sf\xc3\xa2r\xc8\x99itul anului 1967 , c\xc3\xa2nd a fost efectuat un inventar al bunurilor parohiei. Pomelnicul a disp\xc4\x83rut ulterior, fiind descoperit recent \xc3\xaen depozitul de obiecte de patrimoniu al M\xc4\x83n\xc4\x83stirii Golia din Ia\xc8\x99i.\n_START_SECTION_\nRepara\xc8\x9bii \xc8\x99i alte evenimente\n_START_PARAGRAPH_\nC\xc4\x83l\xc4\x83torind de la Cernigov spre Ierusalim, ieromonahul rus Ipolit Vi\xc8\x99enski a trecut prin Moldova, ajung\xc3\xa2nd la 10 decembrie 1707 \xc3\xaen T\xc3\xa2rgu Frumos, despre care face urm\xc4\x83toarea consemnare: \xe2\x80\x9eA doua zi am ajuns la or\xc4\x83\xc8\x99elul numit T\xc3\xa2rgul Frumos: o biseric\xc4\x83 acoperit\xc4\x83 cu paie, \xc8\x99apte case, iar cet\xc4\x83\xc8\x9buia pustie.\xe2\x80\x9d_NEWLINE_La 18 iulie 1755, domnitorul Matei Ghica (1753-1756) a dat schitului de c\xc4\x83lug\xc4\x83ri din codrul Ia\xc8\x99ului, de deasupra Socolei, \xc8\x99i bisericii domne\xc8\x99ti din T\xc3\xa2rgu Frumos \xe2\x80\x9eagiuns\xc4\x83 la str\xc4\x83c\xc4\x83ciuni\xe2\x80\x9d \xe2\x80\x9eo bucat\xc4\x83 de loc din hotarul T\xc3\xa2rgului-Frumos\xe2\x80\x9d.  Nemul\xc8\x9bumi\xc8\x9bi c\xc4\x83 schitul din codrul Ia\xc8\x99ilor le cerea bezm\xc4\x83n, t\xc3\xa2rgove\xc8\x9bii s-au pl\xc3\xa2ns \xc3\xaen 1814 domnitorului Scarlat Callimachi, ei afirm\xc3\xa2nd c\xc4\x83 i-au purtat de grij\xc4\x83 bisericii domne\xc8\x99ti \xe2\x80\x9edintru \xc3\xaen vechimi \xc8\x99i pan\xc4\x83 \xc3\xaen zioa de ast\xc4\x83zi, adic\xc4\x83 cu a lor cheltuial\xc4\x83 s\'au f\xc4\x83cut boltili i acoperem\xc4\x83ntul bisericii i trii od\xc4\x83i a bis\xc4\x83ricii, ograd\xc4\x83 de z\xc4\x83plaji de giur \xc3\xaempregiur, zugr\xc4\x83vit catapitesmii, i toati ve\xc8\x99mintili bis\xc4\x83ricii, doi clopotii, doi policandri, i sfe\xc8\x99nicii, i argint\xc4\x83rii \xc8\x99i alti multe de mari sum\xc4\x83 de bani; as\xc4\x83minea \xc8\x99i toat\xc4\x83 liafa \xc8\x99i hrana preo\xc8\x9balor sluj\xc4\x83tori de op\xc8\x99tii i diiacon \xc8\x99i clisiiarh \xc8\x99i dascal, \xc8\x99i toat\xc4\x83 cheltuiala bisericii cu celi trebuincioas\xc4\x83 \xc8\x99i pominire tictorilor la hram bis\xc4\x83ricii\xe2\x80\x9d._NEWLINE_Biserica a fost construit\xc4\x83 ini\xc8\x9bial \xc3\xaen form\xc4\x83 de nav\xc4\x83, prin secolul al XVIII-lea, fiindu-i ad\xc4\x83ugat un turn clopotni\xc8\x9b\xc4\x83 deasupra pridvorului. \xc3\x8en decursul timpului, biserica a fost reparat\xc4\x83 de mai multe ori. Ea a suferit unele transform\xc4\x83ri \xc3\xaenaintea anului 1814, apoi a fost reparat\xc4\x83 prin 1863, 1869, 1880, 1906 \xc8\x99i 1970._NEWLINE_La 26 decembrie 1859, Ion Creang\xc4\x83 a fost hirotonit ca diacon \xc3\xaen Biserica \xe2\x80\x9eCuvioasa Parascheva\xe2\x80\x9c din T\xc3\xa2rgu Frumos de c\xc4\x83tre arhiereul Ghenadie \xc8\x98endrea de Tripoleos (\xe2\x80\x9eAghie Tripolese\xe2\x80\x9d), din ordinul mitropolitului Sofronie Miclescu. Criticul literar George C\xc4\x83linescu, autor al unei biografii a scriitorului Ion Creang\xc4\x83, a descris astfel aceast\xc4\x83 ceremonie: \xe2\x80\x9eCeremonia se f\xc4\x83cu de c\xc4\x83tre arhiereu \xc3\xaen ziua a doua de Cr\xc4\x83ciun \xc3\xaen biserica Sf\xc3\xa2nta Paraschiva din T\xc3\xa2rgul-Frumos, sub ochii t\xc3\xa2rgove\xc8\x9bilor bucuro\xc8\x99i de priveli\xc8\x99te, precum ne putem \xc3\xaenchipui. Creang\xc4\x83 se va fi dus cu c\xc4\x83ru\xc8\x9ba ori cu tr\xc4\x83sura \xc8\x99i se va fi \xc3\xaentors a\xc8\x99ijderi, de ast\xc4\x83 dat\xc4\x83 diacon, drept care, cunosc\xc3\xa2ndu-i obiceiul, va fi \xc3\xaencheiat s\xc4\x83rb\xc4\x83toarea \xc3\xaen petrecere cu b\xc4\x83utur\xc4\x83.\xe2\x80\x9d _NEWLINE_Iconomul Neculai D\xc4\x83r\xc3\xa2ng\xc4\x83, preot paroh \xc3\xaentre anii 1908-1944, este autorul primei (\xc8\x99i p\xc3\xa2n\xc4\x83 acum singurei) monografii a localit\xc4\x83\xc8\x9bii, Monografia comunei T\xc3\xa2rgu-Frumos (Tipografia Na\xc8\x9bional\xc4\x83 I. S. Ionescu & M. M. Bogdan, Ia\xc8\x99i, 1916). El a amenajat un mic muzeu \xc3\xaentr-una din od\xc4\x83ile casei parohiale, salv\xc3\xa2nd astfel de la dispari\xc8\x9bie mai multe obiecte vechi existente \xc3\xaen biseric\xc4\x83._NEWLINE_Printr-un proces-verbal \xc3\xaencheiat la 20 noiembrie 1980, preotul paroh a predat \xc3\xaen depozitul de obiecte de patrimoniu al M\xc4\x83n\xc4\x83stirii Golia din Ia\xc8\x99i mai multe obiecte ce apar\xc8\x9bineau bisericii din T\xc3\xa2rgu Frumos \xc8\x99i care datau de la sf\xc3\xa2r\xc8\x99itul secolului al XVIII-lea \xc8\x99i \xc3\xaenceputul secolului al XIX-lea. Printre acestea se aflau 17 icoane \xc8\x99i 11 c\xc4\x83r\xc8\x9bi de cult aflate \xc3\xaentr-o stare avansat\xc4\x83 de degradare. Restul obiectelor salvate de preotul D\xc4\x83r\xc3\xa2ng\xc4\x83 a disp\xc4\x83rut._NEWLINE_\xc3\x8en 1994 s-a efectuat un sondaj arheologic care a avut ca scop, pe de o parte, eviden\xc8\x9bierea elementelor necesare realiz\xc4\x83rii unui proiect de consolidare-restaurare, iar pe de alt\xc4\x83 parte, de a aduce preciz\xc4\x83ri privind data ridic\xc4\x83rii primului moment, precum \xc8\x99i etapele de repara\xc8\x9bii suferite de l\xc4\x83ca\xc8\x99. Informa\xc8\x9biile ob\xc8\x9binute au dus la formularea unei ipoteze asupra existen\xc8\x9bei unei biserici mai vechi pe locul celei actuale._NEWLINE_\xc3\x8en primul deceniu al secolului al XXI-lea, a avut loc o restaurare a bisericii. Cu acest prilej, s-au \xc3\xaenlocuit u\xc8\x99ile \xc8\x99i ferestrele, s-a construit un acoperi\xc8\x99 mai \xc3\xaenalt pentru a proteja pere\xc8\x9bii edificiului de scurgerea apei de ploaie \xc8\x99i s-a \xc3\xaenlocuit \xc3\xaenvelitoarea din tabl\xc4\x83 vopsit\xc4\x83 \xc3\xaen culoarea verde cu una din tabl\xc4\x83 de cupru. De asemenea, s-au acoperit cu tabl\xc4\x83 de cupru marginile exterioare ale tavanului de la parterul pridvorului, s-a supra\xc3\xaen\xc4\x83l\xc8\x9bat zidul turnului clopotni\xc8\x9b\xc4\x83 \xc8\x99i s-a modificat acoperi\xc8\x99ul \xc3\xaen form\xc4\x83 de bulb al turnului cu unul mai \xc3\xaenalt, \xc3\xaen patru ape \xc8\x99i cu rupere \xc3\xaen pant\xc4\x83.\n_START_SECTION_\nArhitectur\xc4\x83\n_START_PARAGRAPH_\nBiserica a fost construit\xc4\x83 din c\xc4\x83r\xc4\x83mid\xc4\x83 pe temelie de piatr\xc4\x83 de carier\xc4\x83. Ea are form\xc4\x83 de nav\xc4\x83, cu absida altarului de form\xc4\x83 semicircular\xc4\x83 \xc8\x99i cu un turn clopotni\xc8\x9b\xc4\x83 deasupra exonartexului (construit ulterior). Edificiul are urm\xc4\x83toarele dimensiuni: lungime - 29 m, l\xc4\x83\xc8\x9bime - 9 m \xc8\x99i \xc3\xaen\xc4\x83l\xc8\x9bime - 20 m._NEWLINE_Funda\xc8\x9bia bisericii are o ad\xc3\xa2ncime de 1,40-1,55 m. Soclul este din zid\xc4\x83rie realizat\xc4\x83 cu mortar din nisip \xc8\x99i var. Col\xc8\x9burile de sud-vest \xc8\x99i de nord-vest ale bisericii sunt sus\xc8\x9binute de contraforturi \xc3\xaenalte, \xc3\xaen trepte.'